КъБР-м и Iэтащхьэ КIуэкIуэ Юрий республикэм и къалащхьэр зэIузэпэщ щIыным теухуа зэIущIэ иригъэкIуэкIащ
Республикэм и къалащхьэр зэIузэпэщ щIыным хуэгъэзауэ нэхъ япэкIэ къулыкъущIэхэм яхуигъэувауэ щыта Iуэхухэр зэрагъэзащIэм теухуа зэIущIэ дыгъуасэ КъБР-м и Правительствэм и Унэм щригъэкIуэкIащ КIуэкIуэ Юрий. Абы хэтащ КъБР-м и Правительствэм и УнафэщI Мусуков Алий, Налшык къалэ округым и щIыналъэ администрацэм и Iэтащхьэ Алэкъей Арсен сымэ.
Уэрамхэр, щэнхабзэм и IуэхущIапIэ-хэр зэрызэрагъэпэщыжым, зыхуей зэрыхуагъазэм теухуауэ зэIущIэм щыжаIахэм едэIуа нэужь, КъБР-м и Iэтащхьэм къигъэлъэгъуащ а лэжьыгъэхэр щIэгъэхуэбжьэн хуейуэ къызэрилъытэр.
Иджыпсту ЩоджэнцIыкIум и цIэр зезыхьэ уэрамыр зэIузэпэщ ящI, Къэбэр-дей уэрамым и Iыхьэ пыухыкIар лъэс зекIуапIэу зэрагъэпэщынущ икIи а псори 2016 гъэм къриубыдэу зэфIагъэкIын хуейщ. А къалэнхэм егупсысауэ бгъэдыхьэмэ, сату IуэхущIапIэхэмрэ къинэмыщI предприятэхэмрэ зи мылъкуу щытхэм тэмэму ядэлажьэмэ, къыщагъэлъэгъуащ зэIущIэм, яубзыхуа мурад псори тэмэму икIи фIагъ хэлъу ягъэзэщIэфынущ.
Къалэдэсхэм я лъэIухэр къалъытэри, нэчыхьхэр щатх унэм и екIуэлIапIэхэр къэгъэщIэрэщIэжынымкIэ лэжьыпхъэхэм я проект ягъэхьэзыращ. Абдежым транспортыр щызэтримыхьэн папщIэ Лермонтовым и цIэр зезыхьэ уэрамым хиубыдэ а Iыхьэр нэхъ бгъуэ ящIынущ икIи транспорт гъэувыпIэхэр къыщызэрагъэпэщынущ. Гулъытэ хэха хуащIынущ тхыдэм и проектхэр зэгъэпэщыжыным. А лэжьыгъэхэр 2016 гъэм и фокIадэ мазэм ирихьэлIэу яухын хуейщ.
КъБР-м и Iэтащхьэмрэ
Правительствэмрэ я
пресс-IуэхущIапIэ.
